Dvořák, Oskar, poslanec NR SR (2024-01-23):
Ďakujem veľmi pekne za slovo. Ja som tak premýšľal, že vlastne od začiatku, čo tu sedíme, od začiatku tohto volebného obdobia, my ideme iba v režime skrátených legislatívnych konaní. A také tie základné poučky vždy hovoria, že niečo, keď je výnimkou, niečo, keď je výnimočné, čo teda skrátené legislatívne konanie by malo byť, tak sa to používa výnimočne, väčšinou na to nie sú pravidlá, sú to nejaké nečakané udalosti, prečo to použijeme. A ja tým, že to vlastne ideme všetko v režime skrátených legislatívnych konaní, tak my vlastne, sa to stáva to nejakou normou. Tu nám vlastne ukazuje vládna koalícia, ako si teda predstavuje, že ako by to mal teda štandardný legislatívny proces vyzerať. No ale čo vám to vytvára, mňa tak napadlo, že čo vám to vytvára za jeden problém, že my tu potom vlastne, keď sa vám tak akože vytratí ten klasický legislatívny proces a budeme tu mať ten štandardným legislatívnym procesom, tzv. to SLK, tak my potom vlastne budeme potrebovať že zase nejaký nový zrýchlený režim, keby sa niečo stalo. A potom, že čo, že čo budú tie kritériá, ako to budeme nazývať? Ja neviem, môžeme to nazývať asi teda po vzore tohto skráte... SLK-čka možno, ja neviem, Suskove legislatívne konanie. To by sme mali teda možno nejaký ešte rýchlejší režim, že to znamená, že ako to tu Erik Tomáš z tohto pultíku povedal, že keď teda že máme niečo v programovom vyhlásení vlády, tak vás nemusí zaujímať proces, ale musíme to len preraziť. Takže štandardný proces sa presunie, ten sa zruší, to už sa nebude používať, štandardným procesom tu bude to SLK, ako to nazývame, potom tu budeme mať nový Suskov legislatívny proces, ktorý, ktorý teda bude znamenať to, že keď máme niečo v programovom vyhlásení vlády, tak to prevalcujeme a bude to ešte rýchlejšie. A ešte to bude podľa mňa aj mätúce pre všetkých a bolo by to absolútne super, lebo obidve sa budú nazývať SLK. A keď povieme, že ideme SLK, tak nebudeme vedieť, v čom vlastne ideme. Teda, samozrejme, to hovorím ironicky, že ako to, ako by to nemalo prebiehať, ale ako to teraz vlastne prebieha. Kolegovia tu veľmi často rozprávali o tom, že, myslím si, že tomu sa už ani nemusíme venovať, že tie základné kritériá na to skrátené legislatívne konanie nie sú splnené, nemáme tu žiadne bezpečnostné ohrozenie, nehrozia tu žiadne hospodárske škody veľkého rozsahu, nie, nie, nie sú tu žiadne ľudskoprávne ohrozenia. Práve naopak, toto skrátené legislatívne konanie môže nejaké ľudskoprávne ohrozenia spôsobiť. Kolegovia tu hovorili o tom, ako nám môže narásť zločin, zločinnosť, kriminalita a privítavanie korupcie. Ale to je jedna vec. Ale druhá vec je, že vy vlastne aj ukazujete svojím konaním, že to skrátené legislatívne, tieto skrátené legislatívne konania, keď to všetko pretláčate skrátenými legislatívnymi konaniami, ony vlastne strácajú zmysel vecný. A ja to napríklad ukážem na tej, ja už som to tu raz spomínal, ale mne sa to, mne sa páči pekný ten príklad, ako ste vy pristúpili k tej decembrovej schôdzi, keď ešte začínala. My sme začínali tým, že ste rozprávali o tom, aký je dôležitý rozpočet, aké veľké hospodárske škody prídu, keď nebudeme mať prerokovaný rozpočet. No a čo vám bolo vtedy dôležitejšie ako rozpočet? No, vytvorenie nového ministerstva pre Andreja Danka, obmedzenie nezávislých úradov. Ale zároveň ste nám dokázali v televíznych diskusiách rozprávať o tom, že tá opozícia zlá nám nedovolí prerokovať ten rozpočet. No a zabudli ste povedať, že prerokovanie toho kompetenčného zákona a vytvorenie nového ministerstva bolo pre vás vtedy oveľa dôležitejšie. Vy ste si vtedy predradili pred rozpočet túto, ten, ten samotný kompetenčný zákon. Potom teda, samozrejme, prišlo teda prerokovanie rozpočtu, to ste sekli debatu, aby sa to schválilo, a prichádza nový rok. A v novom roku ste teda začali týmto promafiánskym balíčkom. Zase sme teda, nezačali ste novým ministerstvom, ale začali ste promafiánskym balíčkom. Tak my už sme boli z toho teda, myslím, že aj samotní vy v koalícii ste boli z toho zmätení. Všetko to ide skráteným legislatívnym konaním, to je čo za priorita? Najprv je to rozpočet, potom je to kompetenčný zákon, potom je to zrušenie Úradu špeciálnej prokuratúry a zníženie trestných sadzieb za trestné činy, teda vlastne my už, my už sme tu úplne zmätení a vidíme to, že tu vlastne to samotné skrátené legislatívne konanie stráca absolútne zmysel. Po tom teda ste si zase povedali, že tak prerušíme o promafiánskom balíčku túto rozpravu a ideme teda rýchlo zriadiť to ministerstvo. Tak zase ste, zase sme tu v rýchlosti prerokovali zriadenie nového ministerstva pre Andreja Danka a teraz zase v skrátenom legislatívnom konaní rokujeme teda o promafiánskom balíčku. Ja som nerozumel, teda vy, keď je to pre vás také dôležité a intenzívne a ide to teda tým skráteným legislatívnym konaním, nám tu prichádza nová schôdza na budúci týždeň, čo sa zase bude diať? Ukážete teda, že ten, ten, to posúvanie, jak to vy uvádzate, na európsky štandard tých sadzieb, že bude zase dôležitejšie ako ostatné veci? Alebo, alebo zase to teda budete môcť odsunúť. Ja som, ja som veľmi zvedavý, ja budem teda, myslím si, že všetci asi tu s veľkým očakávaním čakáme, ako k tomu pristúpite, pretože vy ste napríklad, ja si myslím, že viacerí poslanci, poslankyne už si to ani nepamätajú, že tu mali množstvo skrátených legislatívnych konaní ešte v decembri, ktoré sme napríklad ne... ešte teraz nestihli prerokovať. Tu napríklad stála ministerka zdravotníctva, ja sa venujem zdravotníctvu, stála tu ministerka zdravotníctva a v decembri rozprávala o tom, že keď neprijmete ten zákon v skrátenom legislatívnom konaní, tak tu sa prestane poskytovať zdravotná starostlivosť. Tu nebudú vydané občianske preukazy, nebudeme sa vedieť preukázať, nebudeme to vedieť, nebudeme vedieť podpisovať dohody medzi lekármi a pacientmi. A teraz? My sme tu takto stáli, ja som tu stál takto pri tomto pultíku a som vám ukazoval, že to absolútne nie je pravda ani po vecnej stránke, a zase tu len niečo pretláčate skráteným legislatívnym konaním, aby ste obišli diskusiu. Teraz tu stojím na, v druhej polke januára, no čuduj sa svet, nikto neprestal poskytovať zdravotnú starostlivosť. Všetko ďalej funguje, a teda takto sme sa museli dozvedieť mesiac dozadu, že tie skrátené legislatívne konania sú absolútne zbytočné. Ja sa veľmi rád odvolávam aj na tie výroky, že ako vy, milé dámy a milí páni, vnímate a ako sa posúvate v tom, v tom vnímaní toho skráteného legislatívneho konania. Začali sme teda tým, že ako tu, ja si to pamätám, v decembri, keď sa tu teda postavil, to ste boli plní takí akože nádeje, rozpínali ste ramená, tu sa postavil Erik Tomáš a rozprával tu o tom teda, že čo nám tu vy rozprávate o skrátenom legislatívnom konaní? Voliči potrebujú, aby sme im doručili výsledky. Koho zaujíma ten proces? My tu potrebujeme vyššie dôchodky, štrnáste, osemnáste, devätnáste dôchodky, my tu potrebujeme ergo pomoci, my to tu všetko zvalcujeme a bude to tak. Vtedy som, vtedy očividne to ešte bola taká eufória asi u vás z volieb. Potom už teda sme sa presunuli do januára a už teda sa to aspoň trošku posúvalo, už tu, už tu boli také náznaky nejaké toho, že skrátené legislatívne konanie teda asi nie je absolútne okej, že by ste mali ísť trošku štandardnejšie. Už teda pán Susko hovoril o nejakom kolégiu ministra, že tento, tento promafiánsky balíček ste teda v kolégiu ministra prerokovávali. Je to promafiánsky balíček, tak, samozrejme, s mafiánmi ste to museli asi prerokovávať, pretože kto, samozrejme, pri tom bol? Poradcovia, pán Para, pán Lindtner, ktorí sú dvaja obvinení. No dobre, ale je to stále posun oproti Erikovi Tomášovi, ktorý teda hovoril, že skrátené legislatívne konanie, to úplne si môžme nejak lajsnúť a nemusíme to rešpektovať. No a potom teda si pamätám, že tu prišiel váš sám najvyšší, pán Pellegrini, a ten tu rozprával o tom, že tak dobre, nie je to že úplne ideálne, ale tak akože čo sa tu sťažujeme, však dĺžka tej diskusie zaručuje nejaké, nejaké štandardy prerokovania, a teda že asi pravdepodobne však je to možno aj na tie štandardy MPK. Teda je ten posun aspoň minimálny a to som, to som bol osobne naplnený trošku nádejou, že teda asi, pravdepodobne si aspoň trošku uvedomujete, že úplne seknúť diskusiu nie je správne. No ale potom, samozrejme, prišiel pán Pellegrini a už sme tu videli, už sme tu videli silné reči o tom, ako, že prečo, však prečo sa vôbec sťažujete, my nemusíme zase vôbec diskutovať. Keď sme predkladatelia toho zákona, tak samozrejmé, že s ním súhlasíme. A mňa to, mňa to zarážalo dvojnásobne v tom, že človek, ktorý mal toľko exekutívnych pozícií a uchádza sa o pozíciu hlavy štátu, tak nechápal tú formu tej diskusie. Máme tu množstvo nálezov Ústavného súdu, Benátskej komisie, ktoré sme tu my v tom pléne čítali, ktoré ukazujú na to, že dĺžka tejto debaty, ako prebieha v parlamente, nezaručuje kvalitu výsledku, pretože to má úplne iné štandardy, tie štandardné pripomienkové konania. To znamená, že my vám tu kladieme otázky, ale je to, ako keby sme hrach hádzali na stenu. Vy sa vôbec, nejakým spôsobom nereagujete, vy nám nedáte vyhodnotenie. Keď je klasické pripomienkové konanie, tam kolegovia to už spomínali, vytvorí sa nejaký záznam, vytvorí sa vyhodnotenie, každému sa odpovie, prijaté-neprijaté. Zároveň tuto sa tá debata nevedie obojstranne, tu sa vedie iba, že koalícia ignoruje, opozícia si teda hovorí svoje otázky. No a zároveň čo mňa najviac znepokojuje, a to už je posledná vec, ktorú poviem, keďže mi nezostáva čas, že vy zároveň označujete, že toto je parlamentná debata, na ktorú, alebo že aspoň prebieha nejaká debata, že sa nemáme sťažovať. Ale zároveň druhým dychom pán Danko tu oznamuje, že chcete meniť rokovací poriadok. Čiže vy zároveň v jednej chvíli používate ako alibi túto parlamentnú debatu, ale druhým dychom už rozprávate o tom, ako tu idete obmedzovať vystupujúce časy, ako skresáte písomné rozpravy, ústne rozpravy, faktické poznámky. Čiže zároveň teda sa vyhovárate na túto rozpravu, že však toto prebehlo teda všetko štandardne, ale zároveň chcete sekať. Tak, prosím pekne, rešpektujte štandardný postup, pretože to vám aj dovolí nájsť si tam nejaké chyby, ktoré už, ako sme to tu mnohokrát videli. Ďakujem. (Potlesk.)